KOMISIJOS REGLAMENTAS (EB) Nr. 601/2006
2006 m. balandžio 18 d.
įgyvendinantis Europos Parlamento ir Tarybos reglamentą (EB) Nr. 184/2005 dėl duomenų perdavimo formato ir tvarkos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. sausio 12 d. Europos Parlamento ir Tarybos reglamentą (EB) Nr. 184/2005 dėl mokėjimų balanso, tarptautinės prekybos paslaugomis ir tiesioginių užsienio investicijų Bendrijos statistikos (1), ypač į jo 7 straipsnį,
kadangi:
(1)
Reglamentu (EB) Nr. 184/2005 nustatomi bendri Bendrijos statistikos mokėjimų balanso, tarptautinės prekybos paslaugomis ir tiesioginių užsienio investicijų srityse rengimo pagrindai.
(2)
Siekiant rengti palyginamus ir suderinamus valstybių narių duomenis, mažinti klaidų perduodant duomenis pavojų ir pagreitinti surinktų duomenų tvarkymą ir pateikimą naudotojams, būtina nustatyti reikiamų duomenų perdavimo formatą ir tvarką. Todėl turėtų būti nustatytos įgyvendinimo taisyklės, kuriomis būtų papildyti kasmet peržiūrimo Eurostato mokėjimų balanso vadovo nurodymai.
(3)
Šiame reglamente numatytos priemonės atitinka Reglamentu (EB) Nr. 184/2005 įsteigto Mokėjimų balanso komiteto nuomonę,
PRIĖMĖ ŠĮ REGLAMENTĄ:
1 straipsnis
Duomenų perdavimas
Valstybės narės perduoda duomenis Komisijai (Eurostatui) elektroniniu formatu per bendrą duomenų prieigą, kurią prižiūri Komisija (Eurostatas).
Komisija (Eurostatas) sudaro galimybę naudotis išsamia dokumentacija dėl šios bendros prieigos ir teikia rekomendacijas, kaip tinkamai įgyvendinti duomenų perdavimo būdus.
2 straipsnis
Duomenų formatas
Valstybės narės naudoja „Gesmes“ duomenų formatą pagal Komisijos (Eurostato) numatytus keitimosi duomenimis standartus. Komisija (Eurostatas) suteikia galimybę naudotis išsamia su šiais standartais susijusia dokumentacija ir teikia rekomendacijas, kaip įgyvendinti minėtus standartus laikantis šio reglamento reikalavimų.
Negalima naudoti privačių duomenų formato.
3 straipsnis
Duomenų formato techninės specifikacijos
Duomenų struktūros techninės specifikacijos yra pateiktos šio reglamento priede.
4 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. balandžio 18 d.